איגוד ערים אזור מפרץ חיפה - הגנת הסביבה

 Haifa Bay Municipal Association for Environmental Protection

 חיפה, קרית אתא, קרית ביאליק, קרית ים, נשר, קרית מוצקין, קרית טבעון, זבולון, רכסים, טירת כרמל, דליית אל כרמל, עספייא

 רח' יעקב מושלי 7, ת"ד 25028, חיפה 31250, טל' 04-8428201 פקס' 04-8428197

25 בינואר 2021

לכבוד

תמר זנדברג - השרה להגנת הסביבה

המשרד להגנת הסביבה

sar@sviva.gov.ilבכתובת מייל:

**הנדון: בקשה דחופה להשלמת סקר סיכונים מצרפי למפרץ חיפה (שלב ב')**

**נכבדתי,**

1. בפתח מכתבי זה, הנני מבקשת להודות לך על פעילותך הענפה למען הרשויות במטרופולין חיפה ובכלל זה קידום סגירת התעשייה הפטרוכימית המזהמת כאן.
2. הריני לפנות אליך בשם איגוד ערים מפרץ חיפה-להגנת הסביבה המונה 12 רשויות החברות בו בבקשה להשלמת שלבו השני- והחשוב ביותר של סקר הסיכונים המצרפי במפרץ חיפה הנערך על ידי המשרד להגנת הסביבה, אשר בראשו את עומדת.
3. בשבוע החולף חווינו שתי רעידות אדמה בצפון הארץ. תרחיש רעידת האדמה הוא תרחיש מוכר ודו"חות רבים של משרד מבקר המדינה לאורך שנים מתריעים על מוכנות לקויה עד לא קיימת בארץ.
4. כידוע, מפרץ חיפה מאופיין בפעילות תעשייתית ענפה, הכוללת למעלה מ-100 מפעלי תעשיה, בין היתר תעשיה פטרוכימית וכימית המחזיקים כ**-2,500,000 טון** של חומרים בעלי פוטנציאל סיכון מרחבי כדוגמת אמוניה, ברום, אתילן ונוספים. **והכל, בסמיכות חריגה לאזורי מגורים, מסחר ותחבורה.** ברור לכל, כי ריכוז גדול של מפעלים וחומרים מסוכנים כגון זה גורם להיווצרות רמת סיכון גבוהה להתרחשות אירועי חומ"ס ואפילו אירועי אסון לאומי.
5. עוד בשנת 2015, וכחלק מ"*התוכנית הלאומית לצמצום זיהום האוויר והפחתת סיכונים סביבתיים במפרץ חיפה*", הוחלט, בין היתר, על ביצוע סקר סיכונים מצרפי ממתקנים וממפעלים העוסקים בחומ"ס במפרץ חיפה, אשר היה צריך להיות מוגש עד תום שנת 2016.
6. מטרת הסקר הייתה להרחיב את בסיס הידע בנושא סיכונים במפרץ חיפה, לאתר אזורים בעלי סיכון מצרפי גבוה ולהפחית סיכונים בהתאם.
7. משרדך החליט לחלק את הסקר לשני שלבים: בשלב הראשון לבצע סקר סיכונים מצרפי העוסק בתרחישי שגרה ובתקלות תפעוליות חמורות בלבד, ובשלב השני להרחיב את הסקר לבחינה מצרפית של תקריות הכרוכות בשינוע חומרים מסוכנים בכבישי המפרץ ובצנרות העל והתת קרקעיות וכן, בתרחישי חירום כמו אסונות טבע ומלחמה.
8. שלב א של הסקר, אשר הוגש רק בשלהי שנת 2019, כ-3 שנים לאחר המועד שנקבע, התמקד כאמור בסקר הנובע מתקריות תפעוליות שגרתיות במפעלים וגורמי סיכון. אחת המסקנות שניתן להסיק מביצוע הסקר היא כי ריבוי מחזיקי החומ"ס בלב המטרופולין, משפיעים על היכולת של הערים להתפתח- מגורים או מסחר- בשל הצורך במרחקי הפרדה. כאמור לעיל, הסקר לא נתן מענה למצב של תקריות הכרוכות בשינוע חומ"ס (בכבישי המפרץ או בצנרות המרובות); וגם לא בתקריות חמורות העלולות להתרחש כתוצאה מרעידת אדמה ו/או כתוצאה מפגיעה עוינת (חבלנית או מלחמתית). כל אלו, לפי המידע שפורסם על ידי משרדך, אמורים היו להיבחן בשלב ב' של הסקר, אשר כאמור, והגם התחייבותכם להשלימו- **טרם הושלם עד היום.**
9. כפי שציינתי, השבוע קיבלנו תזכורת לתרחיש רעידת האדמה שעלול להביא עלינו אסון כבד. בשנת 1996 פקדה את טורקיה רעידת אדמה משמעותית שבין היתר גרמה לפגיעה משמעותית במפעלים הפטרוכימיים באיזמיט. במשך ימים ארוכים דלפו חומרים מבתי הזיקוק והמתחם כולו בער, מה שהיה יכול להוביל לאסון גדול עוד יותר. כמשנה זהירות פינו הרשויות את תושבי האזור עד ששב הסדר על כנו. אירועי חומ"ס רבי נפגעים קרו גם במדינות מתקדמות יותר בעולם כמו בפוקושימה, יפן בשנת 2011.
10. אף לאורך השנים האחרונות היו לא מעט אירועי חומ"ס באזור המפרץ, החל מהתהפכות מכליות ושפך של חומרים מסוכנים, דרך דליפות בצנרות ועד שריפות או פיצוצים במתקנים. בנובמבר 2016, בעת שפרץ גל שריפות בכמה מוקדים באזור חיפה התעורר חשש שייפגעו מפעלים ומתקנים נוספים במפרץ, חשש זה שב ועלה כאשר פרצו שריפות במכלי הדלק במתחם בז"ן- אירועים אלו ממחישים את הסיכון ופוטנציאל ההרס הגלומים בתרחיש של אירוע חומ"ס שעלול להתפתח, למשל עקב שריפה, לאירוע מצרפי וזאת נוכח צפיפותם הרבה של המפעלים והמתקנים העוסקים בחומ"ס המרוכזים כולם בשטח גיאוגרפי קטן במפרץ.
11. לכך יש להוסיף את היחסים המתוחים תדיר בין ישראל לשכנותינו בצפון והחשש מפני ירי טילים לעבר חיפה שכבר חווינו במלחמת לבנון השנייה ואשר טומנים בחובם איום תמידי על אזור המפרץ והמפעלים האסטרטגים שלו. לצורך צמצום סיכונים אלו, אף הוקמה בזמנו ועדת שפיר אשר המליצה על תוספות של אמצעי מיגון, מדיניות מרחקי הפרדה ונוספים. אלא שלאורך השנים ועם התרחבות המטרופולין והצורך להכשיר שטחים לצורכי מגורים, מסחר ותעסוקה ניתנו הקלות מסוימת למרחקי הפרדה, שמגדילות את פוטנציאל הפגיעה מחומ"ס במקרה של אירוע חירום.
12. בנוסף לאילו, נזכיר כי אזור מפרץ חיפה והרשויות המקיפות אותו ממוקם בסמוך לשבר יגור (או בשמו השני 'העתק כרמל'). זהו העתק פעיל ומסוכן במיוחד בגלל קרבתו לאוכלוסייה צפופה של – חיפה , הקריות, טבעון ויוקנעם- ולמרכזי התעשיה באזור המפרץ: מפעלים פטרוכימיים, תחנות כוח ובתי זיקוק, המאחסנים כמויות בלתי מבוטלות של חומרים כדוגמת כלור, אמוניה, ברום, דלק וגז. בהינתן כי רעידות אדמה קשות לחיזוי מוקדם, הרי שללא המידע המלא מסקר מצרפי בנושא זה והיערכות מקדימה ונכונה לאירוע שכזה מבעוד מועד- רעידת אדמה במקום עלולה להביא **לקטסטרופה לאומית**.
13. מצורפת לעיונך והתרשמותך טבלה כנספח א', אשר מרכזת את עיקר האירועים החריגים שאירעו במפעלי מפרץ חיפה בשנים האחרונות ואשר, בנס לא הפכו להיות **אירוע חירום מצרפי** אשר גבה קורבנות רבים בגוף וברכוש. הטבלה ממחישה את הצורך הבהול בהשלמת הסקר ובפינוי התעשייה הכבדה מאזור מפרץ חיפה.
14. **ויוזכר, גם מבקר המדינה בדוח הביקורת המיוחד שלו בנוגע ל**"***היבטים בפעולות הממשלה בנושא זיהומים סביבתיים במפרץ חיפה"* מתח ביקורת חריפה, טרום תחילת כהונתך, על העיכוב של המשרד להגנת הסביבה בהשלמת הסקר המצרפי של מפרץ חיפה:**

*"התמשכותו הבלתי סבירה של תהליך הכנת סקר הסיכונים המצרפי והעיכוב הניכר בהשלמתו גורמים גם לדחיית קבלת ההחלטות בנוגע לפעולות שיידרשו לנוכח ממצאיו והמלצותיו של הסקר וכן לדחיית ביצוען של פעולות להפחתת הסיכונים שיפורטו בו.* ***הדבר אינו תקין****, ויש בו כדי לפגוע ביכולתם של הגורמים השונים הנוגעים לנושא להיערך למניעת אירועי חומ"ס מצרפיים במפרץ חיפה ולטיפול בהם בעת התרחשותם.*

*זאת ועוד, רשות הכב"א אינה ערוכה לאירוע חומ"ס שעלול לגרום להיווצרות תגובת שרשרת במפעלים באזור מפרץ חיפה ולשריפות שיפרצו בהן...*

*לנוכח התוצאות החמורות האפשרויות של אירועי חומ"ס מצרפיים במפרץ חיפה על המשרד להגנת הסביבה לקבוע בדחיפות תכנית פעולה ברורה בעניין הכנת סקר הסיכונים המצרפי".*

**(ההדגשות אינן במקור- ש.ג.ש)**

1. אין חולק כי, המניעה וההפחתה של הסיכון לאוכלוסייה מאירועי חומ"ס היא אחד מנושאי הליבה של המשרד להגנת הסביבה. **קידום של הצעת מחליטים ממשלתית לפינוי המתחם התעשייתי במפרץ חיפה, לא מייתר את הצורך להיערך לאירוע חומ"ס רב נפגעים בישראל (חו"ח).** נהפוך הוא, סקר מצרפי מקיף, אף ימחיש באופן ברור יותר, למקבלי ההחלטות, את הצורך הבהול בפינוי סדור של התעשייה הפטרוכימית מאזור מפרץ חיפה.
2. עיכוב של כחמש שנים בביצועה המלא של החלטת הממשלה בעניין הכנתו של סקר סיכונים מצרפיים למפרץ חיפה על כל שלביו, הוא עיכוב משמעותי ביותר כאשר הסקר המלא אמור לשמש מרכיב חיוני בתהליך קבלת ההחלטות בעניינן של הפעולות הנדרשות לטיפול בסיכונים במפרץ חיפה וכן הוא אמור לספק לגורמים הנוגעים בדבר מידע מקצועי על השפעותיו האפשרויות כאמור של אירוע חומ"ס מצרפי שיש סבירות לא מבוטלת שיתרחש באזור זה- על חייהם ובריאותם של מאות אלפי תושבי המטרופולין של מפרץ חיפה.
3. השלמת הסקר הכרחית, ביתר שאת, עת מתקיים דיון מקיף ביחס לעתיד מפרץ חיפה. סקר שכזה יש בו כדי להביא לקבלת החלטה מושכלת והכרחית התומכת בפינוי התעשייה הפטרוכימית ממפרץ חיפה. כך למשל, הכרחיות השלמת ביצוע סקר הסיכונים ביחס למצבי חירום מתחדדת נוכח היעדר עמדה ברורה ממשרד הביטחון בוועדת המנכ"לים הדנה בעתיד מפרץ חיפה באשר למפת הסיכונים הנוכחית, מפת הסיכונים בהינתן מימוש תוכניות משרד האנרגיה להקמת מתקני ייצור מימן אפור לבז"ן או בהינתן החלופה אותה מקדם המשרד להגנת הסביבה בראשותך – פינוי התעשייה הפטרוכימית והישענות על ייבוא תזקיקים ומוצרי דלק נוספים לשלב הביניים.
4. לאור האמור, נבקש את **התערבותך הדחופה** להשלמת חלקו השני והחשוב של סקר הסיכונים המצרפי של מפרץ חיפה ולעדכונינו במועד בו אתם עתידים להציגו לציבור.
5. נודה לטיפולך המהיר.

 בברכה,

 שרית גולן שטיינברג, עו"ד

יו"ר האיגוד

**העתקים:**

* הגברת גלית כהן - מנכ"לית המשרד להגנת הסביבה
* מר שלמה כץ- מנהל מחוז חיפה- המשרד להגנת הסביבה
* ראשי הרשויות החברות באיגוד
* חברי מועצת האיגוד

**נספח א- ריכוז אירועי חומ"ס מרכזיים בשנים האחרונות במפרץ חיפה**

להלן פירוט לפי מפעלים של אירועי חומ"ס מרכזיים שהתרחשו בשנים האחרונות בתעשייה הפטרוכימית במפרץ חיפה. האירועים מעידים על הפצצה המתקתקת אשר בקרבתה מתגוררים כמיליון מתושבי מפרץ חיפה.

| **מס"ד** | **תאריך אירוע** | **תיאור האירוע** |
| --- | --- | --- |
| 1 | 09.11.15 | **ריכוזים קיצוניים של תרכובות אורגניות** בארובת פחם במפעל דור כימיקלים.  |
| 2 | 25.12.16 | **שריפת מיכל עם בנזין "איזומרט" בבז"ן.** אירוע מתמשך עם סיכון מצרפי.  |
| 3  | 17.07.17 | **דליפת גז מימן מסוללת מיכלי מימן בפעל דור כימיקלים**. אירוע שבנס לא גרם לפיצוץ של סככת מילוי מימן.  |
| 4 | 28.07.17 | חשיפת קו MTBE של מפעל דור כימיקלים מארוזיה בחוף קרית חיים. **רכב של תושב פגע בקו.** |
| 5 | 18.01.18 | **עליית טמפרטורה ופריצת דיסקת הריאקטור פורמלין במפעל דור כימיקלים.** שריפה מקומית. |
| 6 | ינואר 2018 | **מיכל ביטומן בבזן שהחל לעשן** |
| 7  | מאי 2018 | **דליפה בלתי מבוקרת של נפטא** קלה מציר אחת המשאבות במפעל בז"ן. תוך כדי הטיפול באירוע התרחש פיצוץ והחלה שריפה.  |
| 8 | 26.08.18 | **דליפת אמוניה אל מימת (1005**) משסתום הביטחון של מיכל צינדרה בבז"ן. הוזרמו מים מהולים באמוניה לסביבה. |
| 9 | 20.02.19 | **שריפת בתי עסק** עם גגות אסבסט בקריית ביאליק.  |
| 10 | 27.02.19 | **דליפת פוטש (UN 1814)** במפעל "שמן" בחיפה. |
| 11 | 18.03.19 | **אחסון לקוי וחשש לשפך** חומ"ס במחסן בכתובת קצנשטיין, 21 חיפה. |
| 12 | 05.04.19 | דיווח על דליפת היפוקלוריט בנמל חיפה. בהמשך התברר כי מדובר על דליפה של 50-100 ל' חומר חיטוי (תמיסת יוד) שנספג בחומר ורמיקוליט. |
| 13 | 03.05.19 | **שריפת גפ"מ ואסבסט בכימוטל בחיפה**. מחלקת חומ"ס של איגוד זיהתה במצלמות אבטחה של החברה כי מדובר בפיצוץ ענן גפ"ם בעת העברת שאריות ממכולת חלוקה אחת לאחרת ע"י טכנאי מוסך של החברה. |
| 14 | 18.05.19 | **דליפת גז איזובוטאן** (UN 1969) מצנרת תת-קרקעית של מפעל דור כימיקלים בצומת הום סנטר בחיפה. ריכוזים מעל LEL נמדדו בשוחות וארונות תקשורת באיזור של הצומת.  |
| 15 | 26.05.19 | **התלקחות** באיזור מגוף של קו מזוט בחוף שמן (סמוך למפעל שמן) |
| 16 | 31.05.19 | תלונות **ריח גז באיזור של צומת הום סנטר** בו התרחשה דליפת גז ב-18.05.19. |
| 17 | 17.06.19 | תלונת ריח חזק של זפת ליד גן ילדים בחיפה. |
| 18 | 17.06.19 | **ריח גז** בחיפה באיזור ביה"ס דגניה בחיפה. |
| 19 | 27.06.19 | זיהום אויר כתוצאה משריפה בחיפה (מדעטק). |
| 20 | 01.08.19 | **שפך חומר כימי** בקריית אתא. |
| 21 | 05.09.19 | **שריפה גדולה של שני מחסני שמן**. הגגות של המחסנים כללו אסבסט שנפלט לסביבה כתוצאה משריפה. |
| 22 | 13.10.19 | פיצוץ "נפחי" במעבדה ללחצים גבוהים בבבנין הפקולטה להנדסת חומרים. **עובד מעבדה נהרג**, נזק קשה לחדר המעבדה. |
| 23 | 18.10.19 | אירוע ריח גז ודלק בצומת הום סנטר. |
| 24 | 21.10.19 | **דליפת MTBE מאיזוטנק** בתוך האוניה ברציף כרמל.  |
| 25 | 29.10.19 | **דליפת אתנול מברז איזונטק** בנמל חיפה.  |
| 26 | 14.12.19 | **דליפת קיטור במפרץ חיפה**. ריח חריף. |
| 27 | 20.02.20 | **דליפת אמוניה באטם** ציר של אחד מהצ'ילרים במפעל קוקה קולה.  |
| 28 | 26.02.20 | **אירוע דליפה של כ-60-80 ליטר סולר וואקום כבד במתקן פצחן מימני במפעל בז"ן.** |
| 30 | 04.03.20 | **דליפת חומר רעיל וקורזיבי** ממכולה בנמל חיפה.  |
| 31 | 02.06.20 | **שפך חומ"ס על כביש ממשאית שהובילה בוצת חומ"ס** ליד קניון לב המפרץ. |
| 32 | 14.07.20 | **דליפת גפ"מ, שריפת המיכלית המובילה גפ"ם** של חברת "דור גז", סכנת אירוע BLEVE, במזל ללא נפגעים. |
| 33 | 21.11.20 | **שריפה במפעל שמן בחיפה**. השריפה התרחשה בחדר השנאים של המפעל.  |
| 34.  | 21.12.20 | **דליפת דלק בתחנת דלק תת קרקעית** תחת חניון בית המשפט וקרית הממשלה בחיפה- האזור פונה.  |
| 35. | 22.04.21 | **דליפת אמוניה** באחד הצ'ילרים של מערכת קירור באתר "קוקה קולה" בחיפה. |
| 36. | 29.04.21 | **שריפה במערך מימן** של מתקן CCR בבתי זיקוק חיפה. |
| 37. | 28.07.21 | **שפך סולר ואקום כבד** כתוצאה מפגיעת רכב כבד בצינור מיכל 505 בתוך בז"ן. |
| 39. | 05.08.21 | **היווצרות ענן אדים מגרים**, ככל הנראה של סטירן, באזור בין רח' רטנר ורח' סילבר בחיפה במהלך העבודות של "מי כרמל"**.** |
| 40. | 18.08.21 | **שפך בנזן מאוניה** במסוף הכימיקלים בזמן הטעינה. |